避地司空原言懷
作者：李白
朝代：唐

paragraphs: 南風昔不競，豪聖思經綸。
劉琨與祖逖，起舞雞鳴晨。
雖有匡濟心，終爲樂禍人。
我則異於是，潛光皖水濱。
卜築司空原，北將天柱鄰。
雪霽萬里月，雲開九江春。
俟乎泰階平，然後託微身。
傾家事金鼎，年貌可長新。
所願得此道，終然保清真。
弄景奔日馭，攀星戲河津。
一隨王喬去，長年玉天賓。